ΓΡΑΠΤΗ ΕΡΩΤΗΣΗ E-3042/98

υποβολή: W.G. van Velzen (PPE) προς την Επιτροπή

(8 Οκτωβρίου 1998)

Θέμα: Εκπόνηση Ευρωπαïκού Ενεργειακού Χάρτη

Ο Ευρωπαϊκός Ενεργειακός Χάρτης έχει κυρίως ως στόχο να προστατεύσει τις επενδύσεις στον τομέα της ενέργειας και να τις προωθήσει στον σχετικό τομέα της Κεντρικής και Ανατολικής Ευρώπης. Επί του προκειμένου, η σημερινή κρίση που πλήττει τη Ρωσία έχει μεγάλη σημασία για τους επενδυτές δεδομένου ότι οι επενδύσεις τους στη Ρωσία πρέπει να είναι διασφαλισμένες.

Σύμφωνα με τις τελευταίες πληροφορίες η Γαλλία δεν έχει επικυρώσει ακόμη τη σύμβαση αυτή.

1. Ποιές χώρες της ΕΕ και ποιές χώρες εκτός της ΕΕ δεν έχουν ακόμη επικυρώσει τη σύμβαση;

2. Γνωρίζει η Επιτροπή για ποιό λόγο η Ρωσία δεν έχει ακόμα επικυρώσει τη σύμβαση αυτή;

3. Γνωρίζει η Επιτροπή τις αντιρρήσεις που προβάλει η Γαλλία;

4. Μπορεί να αναλάβει η Επιτροπή δράσεις προκειμένου να επιταχυνθεί η επικύρωση της σύμβασης δεδομένου ότι ο Ευρωπαϊκός Ενεργειακός Χάρτης αποτελεί σημαντικό μέσο για την προστασία των επενδύσεων στον τομέα της ενέργειας στη Ρωσία, κυρίως μάλιστα στο πλαίσιο των σημερινών οικονομικών συνθηκών;

Απάντηση του κ. Παπουτσή εξ ονόματος της Επιτροπής

(20 Νοεμβρίου 1998)

1. Τα κράτη μέλη που δεν έχουν κυρώσει τη συνθήκη για το Χάρτη Ενέργειας είναι η Γαλλία και η Ιρλανδία. Άλλασυμμβαλλόμενα μέρη της συνθήκης για το Χάρτη Ενέργειας που δεν έχουν ολοκληρώσει ακόμη τις εθνικές διαδικασίες κύρωσης είναι: Αυστραλία, Λευκορωσία, Βοσνία και Ερζεγοβίνη, Ισλανδία, Ιαπωνία, Μάλτα, Νορβηγία, Πολωνία, Ρωσική Ομοσπονδία και Τουρκία. Η Ουκρανία έχει ολοκληρώσει την εθνική διαδικασία κύρωσης αλλά δεν έχει ακόμη καταθέσει τα έγγραφα κύρωσης στον εντολοδόχο.

2. Η ρωσική κυβέρνηση ξεκίνησε τη διαδικασία κύρωσης της συνθήκης για το Χάρτη Ενέργειας τον Αύγουστο 1996. Ωστόσο, έως τώρα, η Δούμα δεν έχει εξετάσει το σημαντικό αυτό ζήτημα το οποίο εκκρεμεί ακόμη στην επιτροπή οικονομικής πολιτικής. Σε πολλές περιστάσεις, η Επιτροπή επιδίωξε να παράσχει τη βοήθειά της προκειμένου να ξεπεράσει η Δούμα τις ανησυχίες της. Τον Φεβρουάριο 1997, ο αρμόδιος σε θέματα ενέργειας Επίτροπος συμμετείχε σε σεμινάριο που διοργανώθηκε για να ενημερωθούν τα μέλη της Δούμα σχετικά με τη συνθήκη για το Χάρτη Ενέργειας και να προαχθεί η κύρωσή της από τη Ρωσική Ομοσπονδία. Κατά τη συνεδρίαση των Υπουργών Ενέργειας των 8 πλέον ανεπτυγμένων χωρών η οποία πραγματοποιήθηκε την 1 Ιουνίου 1998 στη Μόσχα, η Επιτροπή υπογράμμισε ξανά τη σημασία της κύρωσης της συνθήκης για το Χάρτη Ενέργειας το συντομότερο δυνατόν από όλα τα συμβαλλόμενα μέρη, και από τη ρωσική ομοσπονδία κυρίως.

3. Η Επιτροπή δεν έχει υπόψη της κάποιον πολιτικό ή νομικό λόγο ο οποίος να θέτει πρόσκομμα στη Γαλλία για την κύρωση της συνθήκης για το Χάρτη Ενέργειας. Η διαδικασία κύρωσης εκκρεμεί στο Κοινοβούλιο, αφού διακόπηκε το 1997 όταν διαλύθηκε η Εθνική Βουλή. Η Γερουσία έχει ήδη εγκρίνει την κύρωση.

4. Η Επιτροπή δεν διαθέτει μέσα για να επιταχύνει τις διαδικασίες κύρωσης στα εθνικά κοινοβούλια. Μπορεί μόνο να υπογραμμίσει τη σημασία της κύρωσης για το σύνολο της διαδικασίας του Χάρτη Ενέργειας, και ιδίως για τη δημιουργία κλίματος φιλικού προς τους επενδυτές στις χώρες που βρίσκονται σε μεταβατική περίοδο.